Градище (Долно Церово)
Церовската крепост или Градището е късноантична и средновековна крепост в Югозападна България, разположена на северния вход на Кресненския пролом, на левия бряг на река Струма, на километър северно от горноджумайското село Долно Церово.

История 
Крепостта заема две тераси на скалист рид с почти отвесни северни и южни склонове. Западните склонове на рида полегато слизат към Струма, а на изток той се свързва с Горноцеровските възвишения.

Крепостта е строена в късната античност, вероятно в края на II – началото на III век върху останките на тракийско селище. Античната крепост заема около 3 ha площ, а градежът ѝ е смесен от камъни и тухлен пояс от 2-3 реда. В III век крепостта е разрушена от нахлулите в региона готи.

Към края на III – началото на IV век е възстановена. В крепостта е открита колективна находка от 30 монети на императорите Констанций II (337 - 361), Юлиан (361 - 363), Валент (364 - 378), Грациан (367 - 383) и Валентиниан II (375 – 392), което показва живот в нея до новите готски нашествия в IV век, когато отново е разрушена.

Повторно е възстановена в VI век като са изоставени укрепителните съоръжения по южния склон и крепостната стена е изтеглена навътре и площта намалява от 3 на 2,3 ha. Крепостта е окончателно разрушена от славяните във II половина на VI век.

На нейно място в края на VII – VIII век има славянско селище. В IX – X век крепостта е издигната на ново от българската държава, като частично са използвани античните градежи. В края на X век крепостта е опожарена и в началото на следния XI век на нейно място е изградено землено укреплени с вал с каменна обложка, изграден от напречни и надлъжни греди и пръст от руините на крепостта. Това укрепление е сходно със съседната Самуилова крепост и вероятно то също е дело на българския цар Самуил.

Животът в укреплението продължава и в XII – XIV век. От това време са разкопани землянки и са открити накити, сграфито керамика и една църква. Крепостта е спомената в Рилската грамота на българския цар Иван Шишман от 21 септември 1371 година като „градище Церово“.

Бележки 

Крепости в област Благоевград
България през Средновековието
Византийски крепости в България
Община Благоевград
Рила